GiliGold/VAD_KnessetCorpus huggingface dataset:
אלכסנדר צינקר: אני מבין שיש בעיות צפויות, אולי צריך ללכת שלב שלב.
אלכסנדר צינקר: אם בשלב ראשון אנחנו יכולים להחיל את ההצעה רק על אלה שמקבלים קצבת זקנה עם השלמת הכנסה, העלות תהיה הרבה יותר נמוכה וממש לא תגיע ל-80,000,000 שקל.
אודי בן דרור: לא מעט אנשים מקבלים קצבת זקנה.
אלכסנדר צינקר: כמה אנשים נפטרים בשנה?
ג'ודי וסרמן: אתה מתכוון שההורים שלהם נפטרים.
אלכסנדר צינקר: אבל מדובר מקסימום ב-30,0000 איש.
אלכסנדר צינקר: אני מצמצם.
דוד טל: אם נפטרים 30,000 איש בשנה, מתוכם מדובר נניח על שליש.
אלכסנדר צינקר: בסוף נשארים כמה מאות אנשים.
לאה אחדות: על-פי האומדנים שלנו, ההצעה הזאת כמעט מכפילה את מספר הזכאים למענק פטירה.
לאה אחדות: היום אנחנו משלמים לכ-12,000 אנשים מענק פטירה.
דוד טל: האם כספי מענק הפטירה מיועדים לכל מה שקשור למיתה, אם זה כולל מצבה וכל השאר, או שזה לא שייך ולא קשור, ואולי זה קשור להשתתפות בצער המשפחה?
דוד טל: מה הרעיון שעומד מאחורי מענק פטירה?
לאה אחדות: המענק מחולק בעקבות הסיטואציה שנוצרת במשפחה, כאשר נפטר ההורה, ומותיר אחריו ילדים ובן-זוג, על-פי הגדרת הביטוח הלאומי.
אלכסנדר צינקר: אבל בהסכם נאמר שאם אין לנפטר הורים, ילדים או בן-זוג, הביטוח הלאומי ישלם עבור הקמת המצבה.
רועי קרת: מכיוון שמדובר לפי הגדרת הביטוח הלאומי בילדים קטנים, בדרך כלל זה יהיה כאשר נפטר ההורה, והתלות של הילד בהורה נקטעת בגלל שהמפרנס נפטר.
רועי קרת: המענק נכנס כאיזשהו תזרים מזומנים ראשוני.
דוד טל: אבל אחרי כמה חודשים המענק נפסק.
רועי קרת: המענק הוא חד-פעמי.
לאה אחדות: יש מערכות אחרות שמטפלות בזכויות של מבוטח, או בהבטחת הכנסה.
דוד טל: איזה אחוז אנחנו משלמים לביטוח לאומי, שמופנה לחברת קדישא או לקבורה?
ג'ודי וסרמן: זה חלק מהזקנה, וקשה לבודד את זה.
לאה אחדות: אין דמי ביטוח שמיועדים להוצאה הזאת.
לאה אחדות: חלק מקצבת זקנה ושארים מוקדש לנושא הזה.
דוד טל: האם לא מדובר על 0.15% או 0.20%?
דוד טל: אם העמדה של המוסד לביטוח לאומי היא כזאת, נציג משרד האוצר פטור מלענות, אלא אם כן הנציג רוצה להוסיף לנו משהו.
אודי בן דרור: קודם כל, אני אציין שמקבלי הבטחת הכנסה מקבלים מענק חלקי של 50% מהשכר הממוצע.
לאה אחדות: אבל רק בהגדרה של ילד - -
אודי בן דרור: נכון, ולזה המקרה בא לסייע, במקרה של אובדן מפרנס.
אודי בן דרור: לא מדובר על סיוע כספי כללי.
אודי בן דרור: מדובר על מקרה שהורה מפרנס נפטר, והילד לבדו לא מסוגל לפרנס את עצמו.
אודי בן דרור: נוסף לכל קיים האילוץ התקציבי, שאותו אתה מכיר.
דוד טל: חבר-הכנסת צינקר, אני רוצה לומר לך משהו כעמיתי לכנסת.
דוד טל: אני חושב שאני מסכים עם מה שאמר מר רועי קרת.
דוד טל: אולי ההצעה היא ראויה ויש עוד הרבה דברים מעוותים במוסד לביטוח לאומי, שלא באשמתו.
דוד טל: אין חוקים, ולכן הוא לא יכול לשלם, ואם היו חוקים, בגללם היו משלמים והיה כסף.
דוד טל: מבחינת סדר העדיפות הלאומי שלנו, יש שאלה האם כדאי להעלות את הנושא הזה לסדר עדיפות כזה גבוה, ולמנוע תמיכה בילדים נכים למשל, שלא מקבלים שום גמלה, בגלל שהם נולדו כך או נולדו אחרת.
דוד טל: השאלה מתייחסת לסדר העדיפות שאנחנו צריכים לעשות בנושא הזה.
דוד טל: מבחינתי, אם תבקש, אני יכול לערוך כאן הצבעה.
דוד טל: לכשעצמי, אני אמנע בהצבעה, ואפילו יהיה לך רוב כרגע.
דוד טל: השאלה היא מה הסיכוי שאתה נותן להצעה לעבור במליאה.
דוד טל: על פניו, אני רואה שהיא לא תעבור במליאה.
דוד טל: אם היית יכול אולי לצמצם את ההצעה במשהו, בצורה שההוצאה אולי תהיה שולית, אולי יהיה לה סיכוי לעבור במליאה.
דוד טל: מבחינתי, אני מאפשר לך להצביע בהצבעה, ולהעביר את ההצעה למליאה.
אלכסנדר צינקר: כשבאתי לכאן כבר לקחתי בחשבון שיש בעיה תקציבית, ולכן ידעתי שאני צריך לקחת בחשבון כמה אפשרויות.
אלכסנדר צינקר: אני מוכן לשתף פעולה עם שר העבודה והרווחה ועם הביטוח הלאומי, לחשוב על הדברים, ואולי לצמצם את ההצעה.
דוד טל: בואו נציע שאתה תשב עם רועי קרת, או עם גברת אחדות, שבקיאה בכל רזי התקציב וגם בהוצאות השונות.
דוד טל: או שהיא תשכנע אותך שעדיף לצמצם את ההצעה, או אולי לרדת ממנה, או שאולי היא תיתן לך רעיון אחר שמבחינת סדר עדיפות לאומי הוא יותר נכון ויותר חשוב.
אלכסנדר צינקר: לרדת מההצעה זה קל, אבל אני לא יכול לתת מענה לאישה שדיברתי עליה, והיא צודקת.
דוד טל: האם אתה יודע כמה אנשים צודקים אני מכיר, והמוסד לביטוח לאומי אומר לי שאני מאד מאד צודק לגביהם?
אלכסנדר צינקר: או שאתה לא עושה דבר, או שאתה עושה.
דוד טל: אני חושב שקודם כל כדאי שתבוא בדברים עם רועי קרת או עם לאה אחדות בנושא הזה.
אלכסנדר צינקר: אין בעיה.
דוד טל: לאחר-מכן, אם תחליט שאתה רוצה שוב לכנס ישיבה רק לשם הצבעה, נכנס דיון בוועדה רק לשם הצבעה, ולאחר-מכן ניתן למליאה להחליט מה שהיא תרצה להחליט בנושא הזה.
דוד טל: אבל אני מציע שקודם כל תשב עם אנשי המקצוע, שהם נאמנים עליי גם מבחינת הידע שלהם וגם סולם הערכים שלהם הוא דומה לסולם הערכים שלי מבחינה סוציאלית, כך שמבחינה זאת אני חושב שחשוב שתשמע אותם.
דוד טל: האם גברתי רצתה לתקן כמה דברים?
ג'ודי וסרמן: רציתי להעיר שתי הערות, אם ההצעה תתגבש בצורה זו או אחרת.
ג'ודי וסרמן: ראשית, לעניין הנוסח, התיקון מציע להוסיף "לילדו של הנפטר או להורה של הנפטר אשר מקבל קצבת הכנסה".
ג'ודי וסרמן: במקום "לילדו", צריך להיות כתוב "לבנו או בתו", כי אם אנחנו משתמשים שוב במינוח "ילדו", אנחנו נכנסים לאותה הגדרה של ילד עד גיל 22.
ג'ודי וסרמן: רציתי להעיר לוועדה, שהתיקון המוצע כאן הוא לסעיף 310 לחוק הביטוח הלאומי, שמדבר על אדם שהשתלמה לו קצבת זקנה, שארים, נפגעי עבודה וכו' וכו', והוא נפטר.
ג'ודי וסרמן: אין הצעה מקבילה לתיקון חוק הבטחת הכנסה, אם הנפטר קיבל הבטחת הכנסה, שם זה מענק לפי סעיף 15 כמדומני לחוק הבטחת הכנסה, והמענק הוא בשיעור של מחצית מהשכר הממוצע.
דוד טל: את אומרת שיש לכתוב "לבנו או לבתו".
ג'ודי וסרמן: הכוונה היא לכל גיל.
דוד טל: אבל האם אז נמחק את המילים "כהגדרתו בסעיף 238"?
ג'ודי וסרמן: בתיקון ייאמר: יבוא "ובאין ילד כהגדרתו בסעיף 238 – לבנו או בתו".
דוד טל: האם בסעיף 238 מופיעות המילים "לבנו או בתו"?
ג'ודי וסרמן: לא, מופיעה המילה "ילד" בסעיף 238, שזה אותו ילד עד גיל 22.
ג'ודי וסרמן: אנחנו מוסיפים את בנו או בתו הגדולים.
דוד טל: נכניס את התיקונים הללו לכשנחליט שאנחנו דנים בהצעה ומצביעים עליה.
דוד טל: חבר-הכנסת ויצמן שירי מגיש הצעת-חוק ביטוח בריאות ממלכתי (תיקון – שירותי רפואת שיניים לבעלי מום מולד בלב), התשס"ב-2001.
דוד טל: החלטתי שהיום נקיים הצבעה בלבד.
דוד טל: אני אתן לך לומר כמה משפטים, ומייד נעבור להצבעה.
ויצמן שירי: אני הבנתי ממך שתקיים הצבעה בלבד, ושלא תזמין מוזמנים לדיון.
דוד טל: אין דיון היום.
ויצמן שירי: כי המוזמנים שהגיעו הם לא המוזמנים שאמרנו שצריכים להגיע.
ויצמן שירי: אמרנו שאם מזמינים מומחים לדיון, צריך שיהיה איזון.
ויצמן שירי: אתה לא צריך לאפשר לאף אחד לומר אפילו מילה, אלא רק למציע.
ויצמן שירי: אם הזמנת מומחים, היית צריך להזמין על אותו בסיס מומחים מהצד השני, שיסבירו מה משמעות הדבר.
דוד טל: האם יש מומחים שביקשת להזמין והם לא הגיעו?
שירלי אברמי: אנחנו הזמנו את נציגי משרד הבריאות.
דוד טל: הוא לא מתכוון למשרד הבריאות.
ויצמן שירי: אני מדבר על קרדיולוג מומחה לילדים, מנהל מוכר ושם דבר במדינת-ישראל, פרופסור בלידן.
ויצמן שירי: נתתי לכם את השם שלו, ולא הזמנתם אותו עוד בישיבה הקודמת.
ויצמן שירי: הוא היה מציג את עמדתו בפני חברי הוועדה, כי אנחנו יודעים מה השיקולים של משרד הבריאות ואנחנו יודעים מה השיקולים של הקופות, עם כל מה שמשתמע מכך.
ויצמן שירי: לכן אני ביקשתי להזמין – וזה מופיע בפרוטוקול - את פרופסור בלידן.
ויצמן שירי: לכן אף אחד מהמומחים לא ידבר בעניין הזה.
דוד טל: לא אדוני, אתה לא תקבע לי מי ידבר, אני היושב-ראש.
דוד טל: אבל אני מקבל חלק מהטענה שלך.
דוד טל: אני לא יכול שלא לתת לדוקטור אוסנת לוכסנבורג לדבר.
דוד טל: בפועל היא מרכזת את כל נושא סל הבריאות.
דוד טל: אני אתן לה לומר כמה משפטים, ולאחר-מכן אתה תאמר כמה משפטים ונצביע, או שחבר-הכנסת ריגר גם רוצה לדבר?
ויצמן שירי: חשוב שחבר-הכנסת ריגר יידע בדיוק במה מדובר.
גנדי ריגר: אני יודע, אני כבר בעד.
אוסנת לוכסנבורג: אני רוצה לומר כמה מילים לגבי האופן בו רואה משרד הבריאות את הדברים.
ויצמן שירי: היא דיברה בפעם הקודמת, זה לא בסדר.
אוסנת לוכסנבורג: הנקודה הראשונה שאנחנו רוצים להעלות היא נקודה עקרונית.
אוסנת לוכסנבורג: משרד הבריאות פיתח איזשהו תהליך שיטתי.
אוסנת לוכסנבורג: יש לנו הקצאת תקציב אחת לשנה, שהשנה עומדת על כ-150,000,000 שקלים, ובה רואים את כלל צרכי המערכת.
אוסנת לוכסנבורג: כשמציבים צורך אחד מול השני, רואים במסגרת ועדה ציבורית את הצרכים החשובים ביותר של המערכת.
אוסנת לוכסנבורג: אנחנו חושבים שהדרך הנכונה היא להביא את הכל בפני הוועדה.
אוסנת לוכסנבורג: מכיוון שהוועדה רואה את כלל הצרכים, ומכיוון שהוועדה רואה את המקום של טכנולוגיות שונות בהשוואה לדברים אחרים שנדרשים, במסגרת התקציב המוגבלת אנחנו מדברים על חשיבות רבה מאד לשימוש בוועדה זאת.
אוסנת לוכסנבורג: זה השיקול העקרוני.
אוסנת לוכסנבורג: אני כרגע לא אתייחס לסוגייה הספציפית הזאת, אבל לא היינו רוצים שבגלל נושא מסוים שייכנס באמצעות חקיקה, יידחו החוצה דברים, כמו: תרופות מצילות חיים, תרופות נגד סרטן, תרופות לחולי אידס וכו'.
אוסנת לוכסנבורג: זאת הנקודה הראשונה.
אוסנת לוכסנבורג: לגבי הסוגייה הספציפית שמועלית פה היום, אנחנו מדברים על שירותי רפואת שיניים לבעלי מום מולד בלב.
דוד טל: אני פונה לנציגת משרד האוצר.
דוד טל: אני רוצה לדעת מה העלות של ההצעה, מכיוון שעל-פי החוק אני חייב להודיע על כך במליאה.
איריס גינזבורג: לפניי חוות דעת של ראש אגף בריאות השן, שעוד לא העביר לי את העלות.
ויצמן שירי: בפעם הקודמת אמרתם 40,000,000 שקלים.
ויצמן שירי: זרקתם מספר, ואני טוען שמדובר במיליונים בודדים.
דוד טל: מה העלות?
איריס גינזבורג: אין לנו אומדן עלות.
איריס גינזבורג: למשרד הבריאות יש אומדן עלות, ואנחנו ניקח אותו ממנו.
דוד טל: למה הגעתם לישיבה לא מוכנים?
איריס גינזבורג: לפניי תשובתו של מנהל אגף בריאות השן במשרד הבריאות, שעוד לא מעריך אומדן עלות, אבל אנחנו כמובן מבחינה עקרונית מתנגדים להצעה.
דוד טל: אני לא מדבר כרגע על הבחינה העקרונית.
דוד טל: אני שאלתי רק מה העלות של ההצעה, כי אני צריך לציין אותה.
דוד טל: אני מבקש שגברתי תגיע להבא לכל הישיבות עם עלויות.
איריס גינזבורג: בסדר.
אוסנת לוכסנבורג: אם נתייחס לסוגייה הספציפית, מבחינה מקצועית אנחנו סבורים שלמרות הצורך בטיפול אנטיביוטי במהלך טיפול שיניים למומי לב – טיפול שדרך אגב נמצא בסל וניתן היום – פרט לזה אין שוני מקצועי מהותי בין בעיות השיניים של אותה אוכלוסייה לבעיות השיניים של אוכלוסייה אחרת.
אוסנת לוכסנבורג: אם תרצה הוכחה, יושבים פה גם נציגי ראש אגף בריאות השן, שיכולים לתת את הפירוט המדויק.
אוסנת לוכסנבורג: עקרונית, יש לנו אוכלוסיות אחרות שסובלות מבעיות ייחודיות וזקוקות לטיפולי שיניים מאד נרחבים, כמו: ילדים שעברו הקרנות בילדותם בגלל מחלת סרטן, עוד לפני שהתפתח המשנן הקבוע שלהם, ויש להם בעיות לאורך השנים.
ויצמן שירי: אין בעיה, נוסיף אותם.
דוד טל: האם אתה מוכן להוסיף אותם להצעת-החוק?
דוד טל: אני רוצה שיירשם בפרוטוקול, שחבר-הכנסת שירי ויצמן מוכן להוסיף אותם להצעת-החוק.
דוד טל: אני רוצה שתבין את משמעות הדברים שאתה אומר כרגע.
דוד טל: ברגע שאתה מוסיף אותם להצעת-החוק, אתה מעלה את העלות, ואם העלות היא 40,000,000 שקל, היא תהיה עכשיו 80,000,000 שקל, ואז הצעת-החוק לא תתקבל.
ויצמן שירי: אני אשיב אחרי שהיא תסיים את דבריה.
אוסנת לוכסנבורג: יש לנו נושאים, כמו: ילדים שנולדו עם חיך שסוע ומומים אחרים באזור הלסת, שגם להם יש בעיות שיניים ייחודיות.
אוסנת לוכסנבורג: יש נושא של תפרים מושתלים, שעלולים להגיע לכישלון של השתלת האיבר שלהם.
אוסנת לוכסנבורג: בגלל שבעיות השיניים שלהם אינן ייחודיות דווקא להם, הטיפול שהם צריכים לקבל נמצא כבר בסל השירותים וניתן כבר – וזה הטיפול האנטיביוטי.
דוד טל: משרד האוצר לא הגיש לנו עלות.
אוסנת לוכסנבורג: יש עלות.
דוד טל: עם כל הכבוד, עלויות אני מקבל ממשרד האוצר.
דוד טל: נציגי משרד האוצר פעם אחר פעם מגיעים לוועדה הזאת ללא הכנת שיעורי-בית, ואני רואה את זה בחומרה.
דוד טל: הערתי את תשומת לבו של שר האוצר לגבי מספר עובדים, נהגתי באורך רוח, והעברתי זאת לתשומת-לבו בלי להזכיר שמות של עובדים, כי אין לי עניין אישי לפגוע בעובד כזה או אחר, אבל אני רואה את זה בחומרה, שאתם ממשיכים להגיע ללא שיעורי-בית.
דוד טל: דבר אלמנטרי כזה הייתם צריכים לדעת.
דוד טל: חבר-הכנסת ויצמן שירי, למה אנחנו צריכים לתמוך בהצעת-החוק הזאת?
ויצמן שירי: אני אדבר בקצרה לעומת הדוברת הקודמת.
ויצמן שירי: את כל מה שהיא אמרה, היא אמרה גם בישיבה הקודמת.
ויצמן שירי: אני רק מצר על העניין, שאני ביקשתי להביא מומחה שהוא שם דבר במדינת-ישראל בתחום הקרדיולוגיה לילדים, והוא לא הוזמן.
ויצמן שירי: כנראה שהוא לא הוזמן על מנת שלא יהיה איזון בין המוזמנים.
דוד טל: אנחנו באנו לכאן בידיים נקיות ובתום לב.
דוד טל: אתה צודק מבחינת הבקשה שלך.
ויצמן שירי: אני מבקש להצביע על הצעת-החוק.
ויצמן שירי: זרקו פה מספר, והעלות היא אפילו לא רבע מהסכום שנזרק.
ויצמן שירי: אני מוכן אפילו להגביל את הסכום לרבע מהסכום שהם זרקו, והם דיברו על 40,000,000 שקל.
ויצמן שירי: אני גם מוכן להגביל מראש את הגיל עד גיל 18.
ויצמן שירי: אני ראיתי ילדים שבגיל 12 עוקרים להם שיניים, כי הוריהם לא מסוגלים לעמוד ביוקר הטיפול.
ויצמן שירי: אני אומר יותר מזה, זה לא טיפול אנטיביוטי רגיל.
דוד טל: חבר-הכנסת שירי ויצמן, אנחנו נצביע על הצעת-החוק, ואנחנו רק נוסיף את ההגבלה עד גיל 18, ונכתוב: ילדים בעלי מום מולד בלב, שטרם מלאו להם 18 שנה.
יאיר פרץ: והוא גם אומר שהוא מוכן להגביל את עלות הצעת-החוק לרבע מהסכום.
ויצמן שירי: אני מוכן להגביל את עלות הצעת-החוק ל-10,000,000 שקל, כי נזרק פה הסכום 40,000,000 שקל, שאין לו אחיזה במציאות.
ויצמן שירי: זאת שיטה ידועה של הבהלה.
דוד טל: המציע אומר שהוא מוכן להגביל את העלות ל-10,000,000 שקל.
דוד טל: משרד האוצר כרגע לא נתן לנו עלות.
דוד טל: המשרד ישלח לנו אומדן עלות.
איריס גינזבורג: משדר האוצר מחזיק בנתונים של משרד הבריאות.
דוד טל: מי בעד הצעתו של חבר-הכנסת שירי ויצמן?
דוד טל: בעד – 3 נגד – אין נמנעים – 1 הצעת-חוק ביטוח בריאות ממלכתי (תיקון – שירותי רפואת שיניים לבעלי מום מולד בלב), התשס"ב-2001, אושרה לקריאה ראשונה.
דוד טל: הצעת-החוק תועבר למליאת הכנסת.
דוד טל: נדון היום בהסכם בדבר מתן גמלאות מיוחדות לעולים התלויים בעזרת הזולת.
יורי שטרן: התקנה הזאת באה כחלק מהסדרת נושא פליטי דרום לבנון, שהגיעו ארצה בעקבות הנסיגה מלבנון.
יורי שטרן: עם האוכלוסייה הגיעו גם נכים.
דוד טל: האם אתה כרגע מייצג את המשרד?
יורי שטרן: אני מייצג את מי שאחראי בממשלה על נושא צד"ל, ואני מסביר את הרקע.
יורי שטרן: נכות שנגרמה בחוץ לארץ לא מקנה זכויות נכה במדינת-ישראל.
יורי שטרן: הופעל נוהל מיוחד עבור העולים, שהוא הסדר בין המוסד לביטוח לאומי לבין משרד האוצר, ולפיו גם נכות שמקורה בחוץ לארץ נכנסת להסדרים הקיימים לגבי נכים ישראלים.
יורי שטרן: פעם זה היה אחרי תקופת הכשרה של שנתיים, ואחר-כך היא קוצרה בחקיקה.
ג'ודי וסרמן: יש שוני לגבי עולים חדשים, שעליהם זה חל אחרי שנה, ולגבי מי שהוא לא עולה חדש, נדמה לי שזה חל אחרי שנתיים.
יורי שטרן: התקופה קוצרה לעולים חדשים.
יורי שטרן: בקיצור, אנחנו מבקשים להחיל את הנוהל הזה על אנשי צד"ל.
דוד טל: כתוב שאתם צריכים להתייעץ עם ועדת העבודה, הרווחה והבריאות.
דוד טל: התייעצת אתנו, ואנחנו רואים שאתה צודק, ולכן אנחנו מאשרים את בקשתך.
דוד טל: חבל שאנשי משרד האוצר לא נמצאים כאן, אבל אנחנו לא נחכה לאנשי האוצר.
דוד טל: נתחיל בדיון.
דוד טל: ועדת העבודה, הרווחה והבריאות דנה ביולי לפני מספר חודשים בנושא של המשבר בענף המלונאות.
דוד טל: אז לא היינו צריכים להיות חכמים גדולים, משום שכבר אז הופיעו ניצני המשבר.
דוד טל: גם בשל כך וגם על-פי בקשתה של רחל אבנעים, הסכמתי לנהל דיון בנושא כדי להדליק נורה אדומה לנציגי המשרדים הרלוונטיים.
דוד טל: חשבתי שבכוחותיי הדלים אולי אוכל לשכנע את אנשי האוצר לתמוך בנושא של הכשרה מקצועית ובנושא של החל"ת בענף המלונאות.
דוד טל: מבחינה כלכלית, זה לא נכון ולא ראוי לתמוך בנושאים אלה בטווח הקצר, אבל אם נסתכל על כדאיות כלכלית בטווח הארוך ונאמר שנושא התיירות חשוב מאד למדינת-ישראל, נגיע למסקנה שאולי כדאי לשמר את הענף לזמנים טובים יותר, ולכן אני חושב שההשקעה ראויה.
דוד טל: לצערי, נציגי משרד האוצר לא שעו לבקשות שלנו.
דוד טל: יש לציין שבזמנו, המלונאים הסכימו בדיון בוועדה, שאילו האוצר היה ממשיך לממן את החל"ת ואת ההכשרה המקצועית, הם לא מפטרים אפילו לא עובד אחד עד אחרי החגים, או עד דצמבר.
דוד טל: בכל אופן, רצינו לעבור תקופה מסוימת, כי חשבנו שאולי יהיה שיפור במצב, אבל לצערנו המצב לא יותר טוב.
דוד טל: אנחנו שומעים שיותר ויותר בתי-מלון נסגרים.
דוד טל: צריך לזכור שכדי לפתוח כל בית-מלון כזה שנסגר, צריך משאבים גדולים במיוחד וצריכה להיות פריחה כלכלית אדירה.
דוד טל: זימנתי את ישיבת הוועדה הזאת גם על-פי בקשתה של רחל אבנעים.
דוד טל: צר לי שנציגי האוצר לא שעו לבקשתנו, משום שהיינו מונעים את פיטוריהם של עובדים רבים.
דוד טל: היום מדובר על סדרי גודל של 15,000-17,000 מפוטרים, והפיטורים הגיעו גם לעובדים הבכירים ביותר.
דוד טל: אני יודע שיש מנכ"לים ראויים בעלי כושר ויכולת עבודה ותפקוד גבוהים, שמפוטרים ומחפשים מקום עבודה.
דוד טל: אני מקווה שהבטחתו של שר האוצר בקשר להקמת קרן היא מעבר להצהרה, ושיהיה מי שיוציאה מהכוח אל הפועל.
דוד טל: חשוב לצמצם עד כמה שאפשר את מעגל המפוטרים.
דוד טל: אם תהיה עזרה מצד האוצר, תהיה לי הצדקה מוסרית לבוא למלונאים ולתבוע מהם לעצור את הפיטורים הללו.
דוד טל: גם צר לי שכמה מועצות ורשויות מקומיות לא ויתרו על תשלומי הארנונה – או לא הפחיתו אותם - למלונאים שנמצאים תחת שיפוטן.
דוד טל: זה דבר שהיה מקל עליהם.
דוד טל: צריך לראות את הדברים באופן גלובלי וארוך טווח.
דוד טל: אני יודע שהרבה מאד רשויות היום סובלות מחובות גדולים שהצטברו, אבל מדובר באחד הדברים החשובים במדינת-ישראל.
דוד טל: ראוי שגם משרד האוצר וגם כל רשות אחרת במדינת-ישראל תראה את החשיבות של הענף הזה.
דוד טל: אין לנו ענפים רבים כמו ענף התיירות, ולכן עלינו לשמור עליו.
דוד טל: אני רוצה לאפשר לרחל אבנעים לומר כמה דברים, ולאחר-מכן גם לנציגי המלונאים.
דוד טל: אם נציגי האוצר יגיעו עד אז, אני אאפשר גם לנציגי האוצר לדבר.
רחל אבנעים: קודם כל, גם העובדים שפוטרו וגם אלה שעדיין עובדים, כולם במצוקה איומה.
רחל אבנעים: אדוני היושב-ראש, אתה כל-כך בקיא בפרטים.
רחל אבנעים: אני חושבת שהיחיד שקורא את המכתבים שלנו, מתייחס אלינו ועונה לנו זה אתה.
רחל אבנעים: אני רוצה להביע את המחאה שלנו ואת הכעס שלנו כלפי כל משרדי הממשלה הנוגעים בדבר, פרט למשרד אחד, שבראשו עמד שר התיירות.
רחל אבנעים: הוא זימן את ועדת הכלכלה, והעלה את מצוקות המלונאים ושלנו כאחד.
רחל אבנעים: אתה דיברת אז בצורה ברורה ביותר והצגת את הבעיות שלנו.
רחל אבנעים: בקשותיך נפלו על אוזניים ערלות, וזה חבל מאד.
רחל אבנעים: כמו שאמרנו, ארגנו הפגנה לפני כשבוע וחצי.
רחל אבנעים: זעקנו את זעקתנו.
רחל אבנעים: מלבד התקשורת, אף שר לא יצא אלינו ולא התייחס אלינו.
רחל אבנעים: אמרו שאנחנו נחמדים מדי, כי אנחנו לא שורפים צמיגים ואנחנו לא פותחים את המקררים בפני העיתונאים.
רחל אבנעים: אם צריך במדינה הזאת להגיע להשפלה כזאת ולאמצעים כאלה, אני חושבת שפשטנו את הרגל במדינה הזאת, וכל מי שיושב בכנסת הזאת ובממשלה, מועל בתפקידו.
רחל אבנעים: אני חושבת שהשכר הנמוך ביותר במדינה משולם לסקטור הזה.
רחל אבנעים: עברה על העובדים שנה של סבל בלתי יתואר, ואף אחד לא התייחס לעובדה זו.
רחל אבנעים: אם אלה הנורמות, כנראה שאנחנו נצטרך לנקוט בדרכים אחרות.
רחל אבנעים: אני מקווה שלא נשתמש בהן.
רחל אבנעים: אחרי ההפגנה עמדנו מול משרד האוצר, ושר האוצר דיבר אתנו.
רחל אבנעים: לא זזנו משם, וחלפו שלוש שעות עד שהוא קיבל אותנו.
רחל אבנעים: בשיחה אתנו הוא אמר: מה אתם רוצים ממני?
רחל אבנעים: אני תקצבתי את החל"ת, המלונאים לא רצו אותו.
רחל אבנעים: אני לא רוצה לסנגר על המלונאים, אבל זה לא שהמלונאים לא רצו את החל"ת.
רחל אבנעים: הם נהגו בדרך הטובה ביותר שיכלו לנקוט בה, כי הם שילמו לנו תנאים סוציאליים.
רחל אבנעים: נכון שתמורת זה העובדים עשו את הסטאז' בבתי-המלון, אבל מה עדיף?
רחל אבנעים: האם עדיף לקבל דמי אבטלה ולרמות את המדינה?
רחל אבנעים: יושב פה עובד אגף ההכשרה, שהתווה את תכנית ההשתלמויות יחד עם המלונאים והמרכז לקידום מקצועי שעוסק בנושא.
רחל אבנעים: מנגד, יושב איזה פקיד, ששם לנו רגל והכשיל את כל הנושא הזה.
דוד טל: הוא נעלב.
רחל אבנעים: הוא נעלב, ובגלל זה נכשל כל הנושא הזה.
דוד טל: האם את מוכנה להזמין אותו ולהתנצל בפניו?
רחל אבנעים: הוא היה פה.
רחל אבנעים: בישיבה הקודמת אתה אמרת לו וגם לנציג האוצר את הדברים בצורה ברורה ביותר, אבל הוא בשלו.
רחל אבנעים: הוא גורם עוול בל יתואר גם למלונאים, כי היום בנושא הזה אנחנו יושבים עם המלונאים באותו צד של המתרס.
רחל אבנעים: אם סוגרים בתי-מלון וסוגרים מחלקות בבתי-מלון, גם מפטרים עובדים.
רחל אבנעים: את הוויכוחים עם המלונאים אנחנו יודעים לנהל בהסכמי עבודה, אבל פה המצוקה היא אמיתית.
רחל אבנעים: יושבים פה אנשים, שלא רק שהשכר שלהם נמוך, אלא הם עבדו יומיים או שלושה ימים במשך השבוע.
רחל אבנעים: ולמרות הכל, האנשים מסכימים להמשיך.
רחל אבנעים: אף עובד לא הולך עם משכורת מלאה הביתה, ולמרות הכל הם אומרים שהם מסכימים והמלונאים אומרים שהם מסכימים, ומנסים להרים את הראש מעל פני המים, כדי לא לסגור עוד בתי-מלון ולא לפטר עוד ועוד עובדים.
רחל אבנעים: אדוני, אנחנו עומדים בפני אותו גל פיטורים שהיה לפני החגים.
רחל אבנעים: אז כבר פוטרו אנשים, והיום יש שוב גל פיטורים.
רחל אבנעים: אני מצטערת שהשר בניזרי לא מצא לנכון להתייחס אלינו.
רחל אבנעים: אני לא יודעת האם העבירו לו את הבקשות שלנו.
רחל אבנעים: ביקשנו מהמנכ"ל, שייתן הוראות לאותו פקיד שיושב אצלו במשרד "להרים" מחזור נוסף של חל"ת, כדי שלא ייפלטו עוד 2,000 עובדים.
דוד טל: אני לא רוצה לגונן על השר מכיוון שהשר הוא מסיעתי, אבל כמדומני, בדיון הקודם היה צריך את אישור משרד האוצר.
רחל אבנעים: הוא אישר.
דוד טל: האם משרד האוצר אישר, ומשרד העבודה והרווחה לא אישר?
רחל אבנעים: אנחנו ישבנו בלשכת השר לפני שבוע, והוא אמר: מה אתם רוצים?
רחל אבנעים: אני תקצבתי את החל"ת, והמלונאים "זרקו" את זה.
רחל אבנעים: זה לא נכון, מסרו לו אינפורמציה לא נכונה.
רחל אבנעים: אני יודעת שהאוצר אישר ואמר: נא להעביר כספים למשרד העבודה והרווחה עבור הצוות המקצועי והמלונאים שמארגנים את החל"ת, כדי למנוע פיטורים של לפחות עוד 2,000 עובדים.
רחל אבנעים: יושב פה יושב-ראש ועד עובדי מלון "הילטון".
רחל אבנעים: בידיו 100 מכתבי פיטורים נכון להיום.
רחל אבנעים: כך גם לגבי מלון "קינג דיוויד".
רחל אבנעים: כל יום מדובר על פיטורים של עוד 100 עובדים ועוד 50 עובדים.
רחל אבנעים: זה לא שהמלונאים רוצים להפעיל לחץ, אבל אנחנו רואים שבתי-המלון שוממים.
רחל אבנעים: בקומות שלמות האור בכלל לא דולק.
רחל אבנעים: חבר-הכנסת טל, אני חוזרת ומודה לך מקרב לב.
רחל אבנעים: אני מקווה שבעזרתך נקבל התייחסות.
יאיר פרץ: אולי ברשותך אפשר להוסיף קבוצה שקשורה לאותם מלונאים, והיא כוללת את סוכני הנסיעות, שגם מושפעים מהמצב.
רחל אבנעים: זה מגדל קלפים.
רחל אבנעים: אם המלונאי נופל, נופלות המסעדות היוקרתיות, המסיעים, המכבסות והחנויות.
רחל אבנעים: מדובר במעגל שלם.
רחל אבנעים: מדובר ב-100,000 איש.
דוד טל: לכן אמרתי שיש חשיבות לענף הזה במדינת-ישראל.
דוד טל: הוא דומה לענף הבנייה.
דוד טל: זה בעצם ענף אחד, אבל הוא מעסיק הרבה מאד בעלי מקצוע לאורך כל הדרך והרבה מאד נלווים אליו.
רחל אבנעים: אני רוצה לסיים ולהעביר את רשות הדיבור לאנשים מהשטח.
רחל אבנעים: הדרישות שלנו הן להמשיך מיידית את החל"ת ולהתוות תכנית לחל"ת.
רחל אבנעים: כך נמנע קודם כל את פליטתם של 2,000 עובדים ממעגל העבודה ונשמור על כוח העבודה המקצועי היחיד שנשאר בענף.
רחל אבנעים: כמו שאתה אמרת אדוני היושב-ראש, אם מחר בעזרת השם תסתיים התקופה הקשה הזאת, איפה המלונאים יחפשו עובדים מקצועיים כאלה?
רחל אבנעים: אלה עובדים שהשקיעו בהם כל-כך הרבה.
רחל אבנעים: יש להם מיומנות כזאת בענף, שיהיה קשה מאד אחר-כך להשיג עובדים בעלי מיומנות כזאת.
רחל אבנעים: דבר שני, ראיתי בהצעת-חוק שהעלה חבר-הכנסת פורז שהועלתה דרישה – ואנחנו מבקשים עזרה גם ממך וגם מחבר-הכנסת – להאריך מחצי שנה לשנה את הזכאות של עובדי הענף הזה לקבל דמי אבטלה.
רחל אבנעים: במהלך הזמן סוכם עם המלונאים, שבבתי-מלון מסוימים עובדים ייצאו לחופשה ללא תשלום על חשבונם, כך שרוב העובדים בבתי-המלון שנשארו היום בענף וגם אלה שפוטרו, מיצו כבר את ששת החודשים.
רחל אבנעים: אם הם יפוטרו עכשיו, הם לא יקבלו אפילו דמי אבטלה.
רחל אבנעים: צריך להאריך לעובדים האלה את הזכאות לקבל דמי אבטלה לשנה במקום חצי שנה.
רחל אבנעים: באשר לנושא שהעלה גם חבר-הכנסת פרץ וגם חברי-כנסת אחרים, על הממשלה לפטור או ממע"מ או ממס את כל מה שקשור לנושא של דמי הבראה.
רחל אבנעים: השר אביטל פנה למזכיר הממשלה, וביקש להעלות את הנושא לדיון בממשלה, אך זה נדחה.
רחל אבנעים: הממשלה צריכה להתייחס לנושא.
דוד טל: הוועדה הזאת דנה בנושא הזה, ולצערי, בעל הצעת-החוק שהיה החתום היחיד עליה היה דוד אזולאי.
דוד טל: בדרך-כלל אנחנו מחתימים כמה חברי-כנסת, כדי שאם מישהו מהם יתמנה לשר או לסגן שר, יהיו חברי-כנסת אחרים שיוכלו להיות חתומים על הצעת-החוק.
דוד טל: העברנו את הצעת-החוק להכנה לקריאה ראשונה, אבל ברגע שדוד אזולאי התמנה לסגן שר, אני לא יכול להמשיך לדון בהצעת-החוק שלו.
אהובה גנור: אבל אתמול בערב היא עברה.
דוד טל: בוועדה אחרת, אולי בוועדת הכספים.
שירלי אברמי: בוועדת שרים לחקיקה.
שירלי אברמי: זאת הצעה חדשה.
דוד טל: היתה הצעת-חוק שכבר עברה קריאה טרומית והגיעה אלינו להכנה לקריאה ראשונה, ואנחנו אישרנו אותה, אבל בינתיים דוד אזולאי התמנה לסגן שר, ולכן הצעת-החוק נעצרה.
רחל אבנעים: אני יודעת שהבטיחו למלונאים כל מיני הבטחות שלא קוימו.
רחל אבנעים: שוב אני אומרת, שכל מה שהם לא מקבלים, או כל מה שיפגע בהם, אוטומטית פוגע בנו.
דוד טל: אני מקדם בברכה את שר התיירות, ידידי הטוב בני אלון.
דוד טל: אני רוצה לברך אותך בהצלחה בתפקידך החדש.
דוד טל: יהי רצון שתצליח בכל אשר תפנה, שלא תצא שום תקלה תחת ידך, ושתרכז את כל החושים החברתיים שלך בתקופה הקשה הזאת.
דוד טל: התחלנו כאן את הדיון בנושא של המלונאים.
דוד טל: כרגע קיבל את רשות הדיבור נציג של ועד עובדי מלון "הילטון", שיציין עד כמה קשה המצב במלון שבו הוא עובד.
דוד טל: השר גם דיבר אתי לפני כן, ואמר שייאלץ לעזוב את הישיבה אחרי פרק זמן מסוים.
דוד טל: אחר-כך תישאר פה נציגה של המשרד.
רחל אבנעים: בשם כל העובדים, אנחנו מצטרפים לברכות ומאחלים לך בהצלחה.
טוביה אשכנזי: אני יושב-ראש ועד עובדי מלון "הילטון" בתל-אביב.
טוביה אשכנזי: אותו תהליך שעובר המלון שאני עובד בו, למעשה עובר על כל בתי-המלון בארץ.
טוביה אשכנזי: הניחו לפניי רשימה של 100 עובדים מבוגרים וותיקים, שמיועדים לפיטורים.
טוביה אשכנזי: מאז ההסכם האחרון בנושא החל"ת, שהסתיים בערך לפני שישה חודשים, לא נעשה שום דבר בענף מלבד פיטורי עובדים.
טוביה אשכנזי: מדובר בערך על פיטורים של 20,000 איש, בלי להתייחס ל-60,000 נותני השירותים האחרים.
טוביה אשכנזי: אנחנו מנסים לבקש מכל האנשים המלומדים שאנחנו מדברים איתם, שימצאו איזושהי דרך למנוע פיטורים אלה.
טוביה אשכנזי: העלינו מספר רעיונות בכל מיני מקומות ובפני גורמים שונים.
טוביה אשכנזי: מלבד דיבורים, לא נעשה דבר, והראיה לכך היא שנפלטו מהענף הזה 20,000 עובדים.
טוביה אשכנזי: אם גל הפיטורים הזה לא ייעצר מייד, ענף התיירות ייעלם מהמפה של ארץ ישראל.
טוביה אשכנזי: חל פה עקרון הדומינו, שיכול לפעול לגבי כל המשק בארץ.
טוביה אשכנזי: אם אנחנו נקיים את הישיבה הזאת ולא ייעשה דבר, נגמור עם הענף הזה, כי הוא בקריסה.
טוביה אשכנזי: אני מייצג את העובדים המסכנים, שיושבים בבית.
טוביה אשכנזי: יש כאלה שאפילו לא מקבלים דמי אבטלה, בגלל שהם כבר מיצו את ששת החודשים.
טוביה אשכנזי: יש כאלה שלא מקבלים פנסיה, בגלל שהם עובדים מספר מצומצם של שנים.
טוביה אשכנזי: היינו בפגישה עם שר האוצר בשבוע שעבר.
טוביה אשכנזי: ביקשתי לקבל ממנו הצהרה, כדי שנוכל לצאת לתקשורת ולהודיע מה בכוונתו לעשות.